**Извештај о спроведеној јавној расправи о Предлогу националне стратегије за борбу против прања новца и финансирања тероризма за период 2020 – 2025 и пратећег акционог плана за период 2020 – 2023**

На основу члана 36. Закона о планском систему („Службени гласник РС“, број 30/18), чл. 45. и 46. Уредбе о методологији управљањa јавним политикама, анализи ефеката јавних политика и прописа и садржају појединачних докумената јавних политика („Службени гласник РС“, број 8/19) и 41. Пословника Владе („Службени гласник РС“, бр. 61/06-пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. пропис), Управа за спречавање прања новца (у даљем тексту: „Управа“) објављује Извештај о спроведеној јавној расправи о Предлогу националне стратегије за борбу против прања новца и финансирања тероризма за период 2020 – 2025 и пратећег акционог плана за период 2020 – 2023.

**Основне информације.** С обзиром на резултате националне процене ризика, међународне активности и препоруке Комитета Савета Европе MoneyVal (*Committee of Experts on the Evaluation of Anti-Money Laundering Measures and the Financing of Terrorism*) из 2016. године, Координационо тело Владе РС за спречавање прања новца и финансирања тероризма (у даљем тексту: Координационо тело) је 1. октобра 2019. године донело одлуку да се донесе нова, трећа по реду, Национална стратегија за борбу против прања новца и финансирања тероризма.

Чланови Координационог тела припремили су полазни радни текст предлога националне стратегије, а министар финансија је у својству председника Координационог тела дана 2. децембра 2019. године донео Решење о образовању Стручног тима за израду нацрта Националне стратегије за борбу против прања новца и финансирања тероризма (у даљем тексту: „Стручни тим“).

Стручним тимом је руководио директор Управе, а у његовом раду учествовало укупно још 42 члана из 23 релевантна државна органа и институције.

За потребе израде Предлога националне стратегије, одржане су две радионице, 28-29. новембра 2019. и 16-17. децембра 2019. године, уз присуство страног експерта ангажованог у оквиру Пројекта подршке ЕУ спречавању прања новца и финансирања тероризма у Републици Србији (ЕУ ИПА 2015).

**Јавна расправа.** Дана 27. децембра 2019, на вебсајту Управе објављен је позив за учешће на јавној расправи као и на порталу е-управе. Такође, позив је преузела и на свом вебсајту објавила и Канцеларија за сарадњу са цивилним друштвом. Јавна расправа је закључена 16. јануара 2020. године.

У току јавне расправе, Управи су примедбе, предлоге и сугестије доставили:

1. Министарство правде – Дирекција за управљање одузетом имовином,
2. Министарство државне управе и локалне самоуправе,
3. Удружење грађана „Грађанске иницијативе“.

Управа је анализирала примљене примедбе, предлоге и сугестије учесника у јавној расправи и одлучила о следећем:

1. Усваја се предлог Министарства правде – Дирекције за управљање одузетом имовином да се на почетку Стратегије, у пасусу под називом Плански документи и правни оквир релевантан за стратегију, у наведеним законима који имају директан утицај на област борбе против прања новца, финансирања тероризма и ширења оружја за масовно уништење дода и Закон о одузимању имовине проистекле из кривичног дела („Сл. гласник РС“ бр. 32/2013, 94/2016 и 35/2019);
2. Усваја се предлог Министарства државне управе и локалне самоуправе да се Предлог националне стратегије, ради изјашњења, достави и Националној академији за јавну управу. Дана 17. 1. 2020. Управа је упутила одговарајући допис Националној академији за јавну управу;
3. Највећи део предлога и сугестија удружења грађана „Грађанске иницијативе“ се уважава имајући у виду да је за велики број активности у оквиру мере 4.3 неопходно укључити непрофитни сектор. Конкретније,
	1. Прихвата се предлог да назив мере 4.3 гласи „Унапређење активне сарадње између јавног и непрофитног сектора у циљу смањивања ризика од финансирања тероризма“;
	2. Прихвата се предлог да се у оквиру показатеља на нивоу мере, дода и „број непрофитних организација које су биле укључене у активност и квалитет њиховог учешћа“ а као извор провере и „извештаји о спроведеним активностима, евалуациони формулари, број предлога и сугестија непрофитних организација у процесима спровођења активности итд“.
	3. Прихвата се предлог да се у активностима 4.3.1 и 4.3.2 дода реч „у партиципативном процесу“;
	4. Прихвата се предлог да се уз назив активности 4.3.3 „Наставити са спровођењем активности надзора непрофитног сектора и урадити анализу резултата“ дода „и састављати статистичке извештаје о спроведеним надзорима“, што би био задатак Координационе комисије за инспекцијски надзор;
	5. Активност 4.3.5 није потребно детаљније разрађивати, као што се предлаже, али се прихвата предлог да се у оквиру показатеља мере дода „Презентације о примерима добре праксе“, а у изворе провере „Израђена брошура итд.“.
	6. Примедбе у погледу активности 4.3.7. се не прихватају, с обзиром на услове које нужно морају да задовољавају лица која ће обучавати инспекторе;
	7. Прихвата се предлог да назив активности 4.3.8 гласи „Повећање информисаности непрофитног сектора или подизање свести о дозвољеним начинима финансијског пословања“.
	8. Не прихвата се предлог да се прошири активност 4.3.9. онако како је наведено у примедбама удружења грађана Грађанске иницијативе, будући да је активност саморегулације већ обухваћена у оквиру назива активности 4.3.5.